Une altre zornade no pal Udin. A Bergamo la scuadre furlane e conferme di no rivâ a vinci fûr di cjase e di vê problemis atletics, tatics e psicologjics. Che e sedi la classiche ande dal imprin dal campionât che dopo al viôt la scuadre cressi, zuiâ ben, fâ ponts e rivâ a lâ in Europe, compagn dal an passât? Sperìn, ma di une formazion che e à tacât la preparazion in Lui par vie dai impegns europeans si si spietisi alc di plui, massime sul plan de tignude fisiche e dal zûc. Cun di fat, ancje in cjase de Atalanta, compagn che a Verone e almancul in part ancje in Friûl cuintri dal Genoa, l’Udin al è flaput, nol à iniziative e al à pardabon pocje grinte, soredut vie pal prin timp, nancje che al ves chê di contentâsi daurman di puartâ a cjase dome un pontut. In confront la Atalanta e somee une siore scuadre.
Dopo di sù par jù vincj minûts dal prin timp plens di erôrs di dutis dôs lis bandis, la Atalanta e cjape in man il comant des operazions: ben cuvierte daûr e organizade miôr de metât dal cjamp indenant. L’Udin al clope in difese, cun Heurtaux e Naldo che a patissin la pression e il dinamisim di Denis, e no si lu viôt in atac, a part un cuintripît di Maicosuel. La Atalanta e sburte e i blancs e neris si sierin. Cussì, a fuarce di dâi, cun Stendardo, Moralez e Denis, prime de polse al rive il gol dai bergamascs: corner e incuarnade dal Tanque. Gol dal ex e un a zero.
Tal secont timp l’Udin al è miôr – o, almancul, mancul piês – che tal prin timp. Par un moment al somee che la ocasion par patâ e rivi su rigôr: e je dome une ilusion, stant che il fal di Stendardo al è ma al è ancje un fûr zûc e pal assistent di Giacomelli, Faverani, cheste e je la robe plui impuartante. Nuie ce fâ.
La scuadre di Guidolin e cres pe intensitât dal so zuiâ ma no pal so zûc, che no si viôt e se si viôt al mostre une muse disordenade in ducj i setôrs. Cun di plui i blancs e neris a pierdin Badu, infortunât, e i aversaris no si scomponin e si mantegnin ordenâts e decîs. E cussì al rive il doi a zero, ancjemò firmât di Denis, che al profite di une durmide di Naldo.
La partide pal Udin si fâs ancjemò plui di rive sù. Al jentre Nico Lopez e al prove a dâ fastidi ae difese aversarie ma nol è masse fortunât, intant che Di Natale no si lu viôt e nancje i ultins tentatîfs a van a segn. E vinç la scuadre miôr, la Atalanta.
L’Udin al à tant lavôr ce fâ par tornâ a plomp. La prossime partide e je chê cul Cagliari.
fur_Latn fur_Latn fur_Latn fur_Latn fur_Latn fur_Latn